ፕሬዚዳንት ኤልሲሲ ከጠቅላይ ሚኒስትር ሀይለማርያም ጋር ይወያያሉ
ጠቅላይ ሚኒስትር ሀይለማሪያም ደሳለኝ ዛሬ ከግብጹ ፕሬዝዳንት አብዱል ፋታህ አልሲሲ ጋር ይወያያሉ።የሁለቱ መሪዎች ውይይት የሁለትዮሽ ግንኙነትን ይበልጥ ማጠናከር ላይ የሚያተኩር ሲሆን፥ በዚህም በሃገራቱ መካከል ያለውን የንግድና ኢንቬስትመንት ትስሰር ወደላቀ ደረጃ ማድረስ ትኩረት የሚደረግበት ጉዳይ እንደሚሆን ይጠበቃል።ታላቁ የኢትዮጵያ ህዳሴ ግድብና በአባይ ወንዝ አጠቃቀም መሪዎቹ ትኩረት የሚያደርጉበት ሌላኛው ጉዳይ እንደሚሆን ነው የሚጠበቀው።ፕሬዝዳንት ኤል ሲሲ በዛሬው ጉብኝታቸው በኢትዮጵያ ከሚገኙ የግብጽ ባለሃብቶች ጋር የሚነጋገሩ ሲሆን ከኢትዮጵያ ኦርቶዶከስ ተዋህዶ ፓትሪያሪክ ብጹእ ወቅዱስ አቡነ ማቲያስ ጋርም ይነጋገራሉ።ኤልሲሲ በነገው ዕለትም በህዝብ ተወካዮች ምክር ቤት ተገኝተው ንግግር ያደርጋሉ።በተጨማሪም በግብጻውያን ባለሀብቶች በኢትዮጵያ የተገነቡ የኢንቨስትመንት ስራዎችንም ይጎበኛሉ።ኢትዮጵያ በታሪኳ አንድ የግብጽ መሪ በፌዴራሉ ምክር ቤት ተገኝቶ ንግግር እንዲያደርግ ፈቃድ ስትሰጥ ለመጀመሪያ ጊዜ ነው ተብሏል።ፕሬዚዳንት አብዱልፈታህ ኤል ሲሲ በኢትዮጵያ የሚያደርጉት ጉብኝት በሁለቱ ሀገራት መካከል ከአስርት አመታት በኋላ የተደረገ ይፋዊ የመንግስት ጉብኝት ይሆናል።ፕሬዚዳንት ኤልሲሲ ወደ አዲስ አበባ ከመምጣታቸው በፊት ትናንት ከጠቅላይ ሚኒስትር ኃይለማርያም ደሳለኝና ከሱዳን ፕሬዚዳንት ኦማር ሐሰን አልበሽር ጋር የታላቁ የኢትዮጵያ ህዳሴ ግድብ አጠቃቀም ላይ በካርቱም ስምምነት ተፈራርመዋል።(ኤፍ.ቢ.ሲ)